Който иска да се моли непрестанно, трябва да бъде мъжествен и мъдър и за всичко да пита своя духовен отец. И дори и сам духовникът да няма съвършено опитно познание в молитвата, все едно – попитай и заради твоето смирение Господ ще те помилва, и ще те запази от всяка неправда; а ако си помислиш в себе си, че духовникът е неопитен, че живее в суета, и решиш сам да се ръководиш по книгите, то тогава ти си тръгнал по опасен път и не си далече от прелестта. Аз познавам много такива, които се измамиха по този начин в помислите си и не преуспяха, поради презрението си към своя духовник. Те забравят, че в тайнството действа благодатта на Светия Дух, който ни спасява. Така врагът измамва и съблазнява подвижниците, за да няма молитвеници; а Светият Дух дава мъдрост на душата, когато ние слушаме съветите на нашите пастири.